Ηράκλειο, 12/5/2025

**ΠΡΟΣΚΛΗΣΗ ΔΗΛΩΣΗΣ ΣΥΜΜΕΤΟΧΗΣ**

*4ο Θερινό Σχολείο Μαθηματικών «Μαθηματικές ΑποΔράσεις 2025»*

για μαθητές και μαθήτριες ΣΤ’ Δημοτικού και Γ’ Γυμνασίου.

Το ***Σπουδαστήριο Θεωρητικών Μαθηματικών*** του Τμήματος Μαθηματικών και Εφαρμοσμένων Μαθηματικών του Πανεπιστημίου Κρήτης οργανώνει το **4ο  Θερινό Σχολείο Μαθηματικών: *Μαθηματικές ΑποΔράσεις 2025.*** Το Θερινό Σχολείο χρηματοδοτείται από το Περιφερειακό Πρόγραμμα Ανάπτυξης (ΠΠΑ) Περιφέρειας Κρήτης 2021-2025. Θα διδάξουν καθηγητές του Πανεπιστημίου Κρήτης και εκπαιδευτικοί της μέσης εκπαίδευσης.

Το 4ο  Θερινό Σχολείο Μαθηματικών «Μαθηματικές ΑποΔράσεις 2025» θα διεξαχθεί από 8 έως και 11 Ιουλίου 2025 στις εγκαταστάσεις του Πανεπιστημίου Κρήτης στην Πανεπιστημιούπολη Βουτών στο Ηράκλειο και θα περιλαμβάνει δύο επιμέρους Σχολεία:

* + ***Μαθηματικές ΑποΔράσεις 2025 - Διασκεδαστικά Μαθηματικά:***Για μαθητές και μαθήτριες που αποφοιτούν από την ΣΤ΄ Δημοτικού. Θα δοθεί έμφαση σε μαθηματικά παιχνίδια, γρίφους, σπαζοκεφαλιές και τριδιάστατες κατασκευές. Επίσης οι συμμετέχοντες θα έρθουν αντιμέτωποι με «αδύνατες καταστάσεις» των μαθηματικών και θα κατακτήσουν μαθηματικές έννοιες μέσω κατασκευών.
  + ***Μαθηματικές ΑποΔράσεις 2025 - Η Τέχνη των Μαθηματικών στο κέντρο των Επιστημών και της Τεχνολογίας:*** Για μαθητές και μαθήτριες που αποφοιτούν από την Γ’ Γυμνασίου. Θα δοθεί έμφαση στην εξερεύνηση της σύγχρονης μαθηματικής γνώσης και της κομβικής της σχέσης με τις άλλες επιστήμες και την τεχνολογία.

Οι μαθητές και οι μαθήτριες των Σχολείων θα έχουν επιπλέον τη δυνατότητα να επισκεφθούν Τμήματα της Σχολής Θετικών και Τεχνολογικών Επιστημών και δομές του Πανεπιστημίου Κρήτης.

Καλούμε τους μαθητές και τις μαθήτριες να αποδράσουμε μαζί για μερικές μέρες στο κόσμο των Μαθηματικών και γενικότερα των Θετικών Επιστημών. Θα είναι ένα δημιουργικό και συγχρόνως συναρπαστικό ταξίδι που θα το κάνουμε παρέα! Αυτό που θέλουμε από τους «νέους μας φοιτητές» και τις «νέες μας φοιτήτριες» είναι να έχουν κέφι για περιπέτεια και αγάπη για τα μαθηματικά και γενικότερα για τα μαθήματα της θετικής κατεύθυνσης.

Δικαίωμα συμμετοχής θα έχουν 60 μαθητές και μαθήτριες της ΣΤ΄ τάξης Δημοτικού και 50 μαθητές και μαθήτριες της Γ’ τάξης Γυμνασίου των σχολείων της Κρήτης, οι οποίοι θα είναι ισοκατανεμημένοι ανά νομό. Η συμμετοχή των μαθητών και των μαθητριών είναι δωρεάν, καθώς το σχολείο χρηματοδοτείται.

Η επιλογή των μαθητών και των μαθητριών θα προκύψει βάσει κριτηρίων που σχετίζονται με το έμπρακτο ενδιαφέρον τους στις θετικές επιστήμες και ειδικότερα στα Μαθηματικά όπως και σε άλλα γνωστικά αντικείμενα (πχ. με τη συμμετοχή και την επίδοσή τους σε σχετικούς διαγωνισμούς), καθώς και την επίδοση στα μαθήματά τους. Θα συνυπολογιστεί η διασπορά των σχολείων των μαθητών/τριών που θα επιλεγούν, τόσο σε επίπεδο πόλης όσο και σε επίπεδο νομού και η τήρηση της αναλογικότητας εκπροσώπησης του φύλου.

Οι δηλώσεις συμμετοχής θα υποβληθούν ηλεκτρονικά από τους γονείς/κηδεμόνες των μαθητών και μαθητριών στην ιστοσελίδα <https://camp25.math.uoc.gr> από **16 Μαΐου έως 1 Ιουνίου 2025.** Θα ακολουθήσει ενημέρωση για τα αποτελέσματα μέσω email την Πέμπτη 12 Ιουνίου.

Από το Σπουδαστήριο Θεωρητικών Μαθηματικών του Πανεπιστημίου Κρήτης